Bugár, Béla, podpredseda NR SR (2017-10-10):
Takže ďakujem pekne. To boli všetky návrhy. Teraz pristúpime k jednotlivým návrhom, ktoré boli aj písomne predložené, tak ako rokovací poriadok nám to káže. Nech sa páči. (Poslanci odovzdali písomné znenie návrhov na zmenu a doplnenie programu schôdze.) Ďakujem pekne. Takže prvý návrh, vážení páni poslanci, panie poslankyne, prvý návrh dal pán poslanec Poliačik a žiada o spojenie rozpravy k bodom 51 a 59. Dostatočne to zdôvodnil. Nech sa páči, prezentujme sa a hlasujme. (Hlasovanie.) Prítomných 138 poslancov, za 135, 2 proti, 1 sa zdržal hlasovania. Konštatujem, že tento návrh bol schválený. Pani poslankyňa Kiššová podala návrh, zaradiť do programu 21. schôdze nový bod s názvom Informácia podpredsedu vlády Slovenskej republiky pre investície a informatizáciu Petra Pellegriniho o stave riešenia problému funkčnosti elektronických schránok zo strany štátu. Nech sa páči, prezentujme sa a hlasujme. (Hlasovanie.) Prítomných 138, za 60, proti 21, zdržalo sa 56 poslancov, 1 nehlasoval. Návrh nebol schválený. Pán poslanec Marian Kotleba podal návrh, v ktorom žiada zaradiť do programu bod – návrh na vyhlásenie ľudového hlasovania o odvolaní prezidenta Slovenskej republiky. Prezentujme sa a hlasujeme. (Hlasovanie.) Prítomných 131 poslancov, za 16, proti 56, zdržalo sa 53 poslancov, 6 nehlasovali. Návrh nebol schválený. Pán poslanec Maroš podal návrh, požiadať, teda zaviazať uznesením ministra dopravy Árpáda Érseka, aby zverejnil všetky zmluvy, ktorými Národná diaľničná spoločnosť vykupovala pozemky pod rýchlostnou cestou D4, R7. Nech sa páči, prezentujme sa a hlasujme o tomto evergeene. (Hlasovanie.) Prítomných 137, za 59, proti 19, zdržalo sa 57, 2 nehlasovali. Návrh nebol odsúhlasený, schválený. Pán poslanec Viskupič žiada, aby plénum Národnej rady zaviazalo ministra kultúry Maďariča, aby podal vysvetlenie, prečo slovenská kultúrna inštitúcia, ktorá má byť apolitická, Matica slovenská používa alebo používa logo Matice slovenskej na podporu kandidáta, ktorého podporuje aj strana SMER, pokiaľ som dobre čítal. Nech sa páči, prezentujme sa a hlasujme. (Hlasovanie.) Prítomných 138 poslancov, za 57, proti 36, zdržalo sa 44 poslancov, 1 nehlasoval. Návrh nebol schválený. Pani poslankyňa Zemanová žiada prijať uznesenie Národnej rady, podľa ktorého do programu najbližšej riadnej schôdze, to znamená novembrovej, bude zaradený bod Správa o lesnom hospodárstve v Slovenskej republike za rok 2016. Nech sa páči, prezentujme sa a hlasujme. (Hlasovanie.) Prítomných 139, za 58, proti 14, zdržalo sa 67 poslancov. Návrh nebol schválený. Posledný návrh podala pani poslankyňa Jurinová. Žiada zaviazať ministra dopravy Érseka, aby predložil Informáciu o pláne prípravy realizácie a ukončenia najkritickejších cestných úsekov D1, D3, R3. Je zúfalá situácia... – to už nemusím. Nech sa páči, prezentujme sa a hlasujme. (Hlasovanie.) Prítomných 136 poslancov, za 67, proti 4, zdržalo sa 63 poslancov, 2 nehlasovali. Návrh nebol schválený. Teraz dávam hlasovať o programe ako o celku. Nech sa páči, prezentujme sa a hlasujme. (Hlasovanie.) Prítomných 136 poslancov, za 110, proti 7, zdržalo sa 19 poslancov. Konštatujem, že Národná rada schválila program 
21. schôdze. Chcem vás ešte informovať, tak ako to máme v rokovacom poriadku, dnes budeme hlasovať o piatej, to znamená, že aj keby boli prerokované skôr prezidentom vrátené zákony, aj tak hlasujeme o piatej hodine. A potom ďalšie dni je tu návrh poslancov alebo požiadavka poslancov, ktorí chodia na kampaň v rámci, teda dá sa povedať, volieb do VÚC, či by sme nemohli, a tu sa vás pýtam, všeobecný súhlas vysloviť s tým, že každý deň hlasujeme len o 11.00 hod. a nie aj o 17.00 hod. Je všeobecný súhlas? (Reakcia pléna.) Nie. Nech sa páči, prezentujme sa a hlasujme. (Hlasovanie.) Prítomných 136 poslancov, za 79, proti 53, zdržali sa 3, 1 nehlasoval. Konštatujem, že návrh bol schválený. Procedurálny návrh – pán poslanec Petrák. Pán poslanec Pčolinský...